als_Latn dik_Latn sag_Latn
Trajneri zikaltër ka folur për rëndësinë që ka ndeshja e sotme në Francë për të harruar humbjen e rëndë kundër Parmës në kampionat
“Seint Etien është një skuadër e nivelit të lartë, do të japin 120% nga vetja për të na mundur dhe ne duhet të jemi të kujdesshëm.” Nuk është një pragndeshje e lehtë për Valter Maxarrin në Europa League, por trajneri zikaltër provon të karikojë lojtarët e tij për t’u kthyer nga Franca me një rezultat pozitiv që do të ndihmonte për të ngritur moralin. “Do të gjejmë një stadium të vështirë, na ka paralajmëruar Guarin.” Interi do të luajë sot ndeshjen e katërt në grup në Europa League kundër Seint Etien. Në deklaratën e trajnerit zikaltër Valter Maxarri lexohet qartë shqetësimi për sfidën me francezët, duke e cilësuar si një ndeshje të rëndësishme jo për rrugëtimin në Europë (Interi kryeson grupin me 7 pikë), por për të marrë veten nga humbja e rëndë kundër Parmës.
“Kemi shumë respekt për Seint Etien, një skuadër e nivelit të lartë, sidomos në aspektin atletik. Është një skuadër e kompletuar në çdo këndvështrim, e cila shkon shumë shpejt në sulm dhe bazohet te forca fizike. E dimë se do të luajmë në një stadium të vështirë, na ka paralajmëruar Guarin. Të gjitha skuadrat kundër nesh japin 120%, por unë shpresoj që edhe lojtarët e mi të japin po kaq në çdo ndeshje. Duhet të bëjmë më të mirën.
Mentaliteti që dua të shikoj është se ne jemi Interi dhe duhet të synojmë gjithmonë për të fituar. Kemi grumbulluar Osvaldon, Nagatomon dhe Guarinin, të cilin nuk ishin të gatshëm. Guarin do të provojë deri në fund për të qenë në fushë, ndërkohë që dy të tjerët do të jenë në pankinë. I kam marrë me vete sepse jemi në emergjencë totale dhe nuk do të kem në dispozicion as Hernanes, Kampanjaro dhe Khrin. E përsëris, jemi në emergjencë, por duhet të mendojmë vetëm për të bërë një ndeshje të madhe. Kritikat që kam marrë? Metoda ime për të stërvitur lojtarët ka mbetur gjithmonë e njëjta. Me lojtarët kam rolin e babait të shtëpisë, një herë të rreh dhe një herë të do. Ndonjëherë mërzitem, ndonjëherë bëj komplimenta. Unë sillem gjithmonë në të njëjtën mënyrë dhe kritikët nuk më duan. Përqendrohem te ajo që bëj dhe dua që të marr maksimumin nga lojtarët. Të tjerat nuk më interesojnë.”
Për impenjimin e mundshëm të Ikardit me Palasion: “Formacionin do ta vendos përpara ndeshjes, sepse kanë ndodhur shumë gjëra njëra pas tjetrës. Tani jemi duke provuar nëse Guarin mund të luajë ose jo. Nuk di të them se kush do të zbresë në fushë.”
Pozicionimi në fushë për Kovaçiç: “Mund të luajë në disa pozicione dhe atje ku na nevojitet më shumë. Kundër Sampdorias e kam luajtur si trekuartist në mënyrë që të krijonte superioritet numerik ndaj organizatorit të tyre dhe për të dhënë një mbështetje më të madhe për sulmuesit. Funksionoi shumë mirë, por në raste të tjera ka funksionuar shumë mirë edhe si organizator apo mesfushor. Mateo ka nevojë për të krijuar sa më shumë hapësira. Është duke u rritur dhe po na ndihmon shumë.”
als_Latn als_Latn als_Latn als_Latn als_Latn als_Latn